Document ID: 32013D0748

DECIZIA DE PUNERE ÎN APLICARE A COMISIEI
din 10 decembrie 2013
de autorizare a Croației să utilizeze anumite estimări aproximative pentru calculul bazei resurselor proprii TVA
[notificată cu numărul C(2013) 8688]
(Numai versiunea în limba croată este autentică)
(2013/748/UE, Euratom)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Tratatul de instituire a Comunității Europene a Energiei Atomice,
având în vedere Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (1), în special articolul 13,
întrucât:
(1)
În temeiul articolului 390c din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (2), astfel cum se menționează la punctul 2 litera (e) de la rubrica 8. Impozitarea din anexa V menționată la articolul 18 din Actul privind condițiile de aderare a Republicii Croația, precum și adaptările la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice (3), Croația poate, în conformitate cu condițiile aplicabile în acest stat membru la data aderării lui, să continue să scutească livrarea de teren de construcție cu sau fără construcții aflate pe acesta, astfel cum se menționează la articolul 135 alineatul (1) litera (j) și în anexa X partea B punctul 9 la Directiva 2006/112/CE, care nu poate fi reînnoită, până la 31 decembrie 2014, precum și transportul internațional de pasageri, astfel cum se menționează în anexa X partea B punctul 10 la Directiva 2006/112/CE, atâta vreme cât se aplică aceeași scutire în orice stat membru al Uniunii care avea această calitate înainte de aderarea Croației; aceste operațiuni trebuie luate în considerare pentru determinarea bazei resurselor TVA.
(2)
Croația a solicitat autorizarea Comisiei pentru a utiliza anumite estimări aproximative pentru calculul bazei resurselor proprii TVA de la 1 ianuarie 2013 până la 31 decembrie 2014, întrucât nu poate efectua calculul precis al bazei resurselor proprii TVA pentru operațiunile menționate în anexa X partea B punctul 9 la Directiva 2006/112/CE. Este probabil ca astfel de calcul să implice o sarcină administrativă nejustificată pentru Croația în raport cu efectul acestor operațiuni asupra bazei totale a resurselor proprii TVA ale acesteia. Croația poate face un calcul utilizând estimări aproximative pentru această categorie de operațiuni. Prin urmare, Croația ar trebui să fie autorizată să calculeze baza resurselor proprii TVA, de la 1 ianuarie 2013 până la 31 decembrie 2014, utilizând estimări aproximative în conformitate cu articolul 6 alineatul (3) a doua liniuță din Regulamentul (CEE, Euratom) nr. 1553/89 al Consiliului.
(3)
Măsurile prevăzute în prezenta decizie sunt conforme cu avizul Comitetului consultativ privind resursele proprii,
ADOPTĂ PREZENTA DECIZIE:
Articolul 1
Pentru calcularea bazei resurselor proprii TVA, începând cu 1 ianuarie 2013 până la 31 decembrie 2014, Croația este autorizată să utilizeze estimări aproximative în ceea ce privește următoarele categorii de operațiuni menționate în anexa X partea B la Directiva 2006/112/CE:
Livrarea de teren de construcție (punctul 9).
Articolul 2
Prezenta decizie se aplică de la 1 ianuarie 2013 până la 31 decembrie 2014.
Articolul 3
Prezenta decizie se adresează Republicii Croația.
Adoptată la Bruxelles, 10 decembrie 2013.

Labels: 2
0
3
18
15